F'Settembru 2018, bħala parti mid-Diskors dwar l-Istat tal-Unjoni, il-President Juncker ippropona miżuri biex tissaħħaħ id-demokrazija Ewropea u l-elezzjonijiet liberi u ġusti fl-Ewropa jkunu protetti. Qabel l-elezzjonijiet Ewropej, il-Kummissarju Věra Jourová kitbet lill-partiti politiċi nazzjonali u talbithom jiżguraw it-trasparenza tar-reklamar politiku, ikunu lesti li jiffaċċaw attakki ċibernetiċi u jirrispettaw ir-regoli Ewropej dwar il-protezzjoni tad-data matul il-kampanja. Frans Timmermans, l-Ewwel Viċi President, qal: “Nafu li hemm forzi li qed jippruvaw iħarbtu s-soċjetajiet tagħna, ibagħbsu l-elezzjonijiet tagħna u jeqirdu d-demokraziji tagħna. Probabbilment se jżidu l-attivitajiet malizzjużi tagħhom fil-perjodu ta' qabel l-elezzjonijiet Ewropej u matulhom. Ma nistgħux inkunu inġenwi. Wasal iż-żmien li nintensifikaw id-difiżi demokratiċi tagħna mill-aktar fis possibbli sabiex in-nies ikunu infurmati aħjar, u d-data tagħhom tkun protetta aħjar.” Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri qalet, “L-elezzjonijiet tagħna u fl-aħħar mill-aħħar id-demokraziji tagħna qed jiffaċċaw theddid ġdid. Illum, nappella lill-partiti politiċi kollha biex jagħtu sehemhom biex jiżguraw elezzjonijiet liberi u ġusti. Il-votanti jixirqilhom it-trasparenza biex jagħmlu għażla infurmata. Ir-reklamar politiku online għandu jkun trasparenti daqs ir-reklamar li tirċievi fil-kaxxa postali tiegħek jew fit-triq. Hemm bżonn ukoll li l-partiti politiċi jaraw li n-netwerks tagħhom ikunu sikuri biex jipprevjenu l-attakki ċibernetiċi u jirrispettaw bis-sħiħ ir-regoli tal-protezzjoni tad-data. Nistenna li l-atturi politiċi kollha jerfgħu r-responsabbiltà tagħhom; fl-istess ħin, is-sanzjonijiet il-ġodda se jiżguraw ukoll li r-regoli jiġu rispettati.” Il-pakkett ta' miżuri adottat f'Settembru għandu l-għan li jsaħħaħ id-demokrazija Ewropea u jipproteġi l-elezzjonijiet liberi u ġusti fl-Ewropa. Dan jinkludi sensiela ta' azzjonijiet indirizzati lill-partiti politiċi u lill-fondazzjonijiet nazzjonali u Ewropej. Illum, il-Kummissjoni tappella lill-partiti nazzjonali biex jiżguraw trasparenza tas-sorsi u tal-ammont ta' finanzjament tal-kampanji għall-attivitajiet online matul il-kampanji elettorali għall-elezzjonijiet tal-Parlament Ewropew li ġejjin. Biex iżżid din it-trasparenza l-Kummissjoni tħeġġeġ lill-partiti politiċi, lill-fondazzjonijiet u lill-organizzazzjonijiet tal-kampanji nazzjonali biex: Il-Kummissjoni tfakkar ukoll lill-partiti politiċi u lill-organizzazzjonijiet tal-kampanji elettorali biex jimplimentaw miżuri xierqa biex ikunu jistgħu jindirizzaw l-attakki ċibernetiċi u tfakkarhom ukoll fl-obbligi tagħhom rigward il-protezzjoni tad-data personali. Il-partiti politiċi li ma jirrispettawx ir-regoli tal-protezzjoni tad-data biex jinfluwenzaw jew jippruvaw jinfluwenzaw intenzjonalment l-eżitu tal-elezzjonijiet Ewropej se jkunu soġġetti għal sanzjonijiet ġodda, introdotti mir-Regolament emendat dwar il-partiti politiċi Ewropej u l-fondazzjonijiet fil-livell Ewropew, li mistenni jidħol fis-seħħ f'April. Is-sanzjonijiet jistgħu jammontaw għal 5% tal-baġit annwali tal-partit politiku jew tal-fondazzjoni Ewropea kkonċernata. Barra minn hekk, dawk li jinstab li kisru r-regoli ma jkunux jistgħu japplikaw għal finanzjament mill-baġit ġenerali tal-Unjoni Ewropea fis-sena li s-sanzjoni tiġi implimentata matulha.Dawn is-sanzjonijiet huma mmirati lejn ksur tar-regoli dwar il-protezzjoni ta' data personali li qed tintuża mill-partiti politiċi jew mill-fondazzjonijiet Ewropej biex jinfluwenzaw jew jippruvaw jinfluwenzaw intenzjonalment l-eżitu tal-elezzjonijiet Ewropej. Il-Kummissjoni Ewropea tappella lill-Istati Membri biex jintroduċu sanzjonijiet simili fil-livell nazzjonali. Il-passi li jmiss Wara l-elezzjonijiet tal-Parlament Ewropew f'Mejju, il-Kummissjoni se tħejji rapport, inkluż dwar l-implimentazzjoni tar-Rakkomandazzjoni dwar l-Elezzjonijiet, ibbażat fost l-oħrajn fuq l-input mill-partiti politiċi. Sfond F'Settembru 2018, il-President Juncker ippreżenta l-pakkett dwar l-Elezzjonijiet biex jipproteġi aħjar il-proċessi demokratiċi tagħna mill-manipulazzjoni minn pajjiżi terzi jew minn interessi privati. Dan sar b'reazzjoni għall-isfidi ppreżentati mill-kampanji online u għat-theddid osservat fl-elezzjonijiet u fir-referenda li saru dan l-aħħar u li kienu mmirati lejn l-iskreditar u d-deleġittimità tal-elezzjonijiet fl-Ewropa. Dan jinkludi sett ta' miżuri li għandhom l-għan li jżidu t-trasparenza f'attivitajiet online ta' kampanja elettorali, jassistu lill-partijiet ikkonċernati fl-applikazzjoni tar-regoli dwar il-protezzjoni tad-data fil-kuntest elettorali, itejbu l-koordinazzjoni bejn l-awtoritajiet nazzjonali responsabbli u fost l-Istati Membri fil-livell Ewropew, u jintroduċu l-possibbiltà li jimponu sanzjonijiet għall-użu illegali ta' data personali sabiex jinfluwenzaw intenzjonalment l-eżitu tal-elezzjonijiet Ewropej. Il-Parlament Ewropew laqa' l-pakkett fir-Riżoluzzjoni tiegħu dwar il-każ Facebook-Cambridge Analytica adottata fil-25 ta' Ottubru 2018. Il-Kunsill tal-Ministri nazzjonali stabbilixxa espressjonijiet dettaljati ta' appoġġ u impenji għal azzjoni min-naħa tal-Istati Membri fil-Konklużjonijiet tad-19 ta' Frar 2019 tiegħu dwar il-kisba ta' elezzjonijiet Ewropej liberi u ġusti. B'reazzjoni għar-Rakkomandazzjoni, l-Istati Membri stabbilew netwerks nazzjonali biex jifformalizzaw il-kooperazzjoni fost l-awtoritajiet nazzjonali biex flimkien jidentifikaw theddid u lakuni, jaqsmu prattiki tajbin, u jiskambjaw informazzjoni dwar kif japplikaw ir-regoli elettorali online. Dawn in-netwerks nazzjonali ltaqgħu darbtejn f'livell Ewropew, bħala n-netwerk ta' kooperazzjoni elettorali, assistiti mill-Kummissjoni, biex jaqsmu l-għarfien espert u l-aħjar prattiki fost l-Istati Membri, inkluż dwar theddid, lakuni u infurzar, u l-aktar laqgħa reċenti saret fis-27 ta' Frar. Il-laqgħa li jmiss se ssir fl-4 ta' April. Għal Aktar Informazzjoni Aktar informazzjoni dwar il-pakkett elettorali inkluża l-ittra ppubblikata dalgħodu Stqarrija għall-istampa ta' Settembru 2018 Skeda informattiva: Niżguraw elezzjonijiet Ewropej liberi u ġusti